b'\n_START_ARTICLE_\nDebelu\xc5\xa1ka\n_START_SECTION_\nVsebina\n_START_PARAGRAPH_\nS temo, kakr\xc5\xa1no obravnava mladinska povest Debelu\xc5\xa1ka, se danes sre\xc4\x8dujejo \xc5\xa1tevilni mladi pa tudi odrasli. Tema o anoreksiji je vedno bolj aktualna,kar s seboj prina\xc5\xa1a prednosti in slabosti. V zgodbi vsakega dekleta, ki se ujame v krog anoreksije, se prepleta ve\xc4\x8d razli\xc4\x8dnih razlogov. Ti razlogi so povezani z osebno zgodovino, imajo pa tudi dru\xc5\xbebeno ozadje. V Ur\xc5\xa1inem primeru je osrednji razlog mama, hromi pa jo tudi neprepoznaven strah pred odra\xc5\xa1\xc4\x8danjem v \xc5\xbeensko.\n_START_SECTION_\nOpis zgodbe\n_START_PARAGRAPH_\nZgodba govori o petnajstletni osmo\xc5\xa1olki Ur\xc5\xa1i, ki ima probleme s primerno te\xc5\xbeo in postavo. To zgodbo pi\xc5\xa1e Ur\xc5\xa1a sama, za Unicefov nate\xc4\x8daj Moja dru\xc5\xbeina sem tudi jaz._NEWLINE_Na Ur\xc5\xa1o vsak dan pritiska njena mama Dunja, ki od nje zahteva, da ima manekensko postavo, saj bo le tako lahko postala vsaj tako uspe\xc5\xa1na manekenka, kot je bila sama. Ur\xc5\xa1a si pravzaprav sploh ne \xc5\xbeeli postati manekenka, a se mami ne upira, saj misli, da jo bo Dunja kon\xc4\x8dno vzljubila, \xc4\x8de bo izpolnila njena pri\xc4\x8dakovanja. Mamo hkrati ob\xc4\x8duduje in odklanja, ob tem pa v sebi i\xc5\xa1\xc4\x8de odgovor, kak\xc5\xa1na \xc5\xbeenska \xc5\xbeeli biti sama._NEWLINE_V ugledni dru\xc5\xbeini, kjer imata star\xc5\xa1a modna poklica, naj bi tudi Ur\xc5\xa1a sledila tej poti. \xc5\xbdeli si sicer postati pisateljica, tako kot o\xc4\x8de, a Dunja je odlo\xc4\x8dena, da bo prek h\xc4\x8dere dosegla tisto, kar si je \xc5\xbeelela sama. Ur\xc5\xa1i govori, naj ne je toliko, vendar si Ur\xc5\xa1a pod posteljo skriva hrano, ki jo pono\xc4\x8di je. Dunja ji prepove hrano, saj \xc5\xbeeli, da Ur\xc5\xa1a postane slavna manekenka. Ampak ta mamina \xc5\xbeelji meji \xc5\xbee na obsedenost. Iz te obsedenosti Dunja sili Ur\xc5\xa1o, da hodi na poseben te\xc4\x8daj, ki ga vodi Dunjina prijateljica Ana. Na tem te\xc4\x8daju Ana u\xc4\x8di par potencialnih manekenk, da jih nau\xc4\x8di pravilne hoje, li\xc4\x8denja, \xe2\x80\xa6 Na tem te\xc4\x8daju Ur\xc5\xa1a spozna \xc5\xbdano, ki boleha za bulimijo. Tudi Ur\xc5\xa1i "priporo\xc4\x8da" bulimijo, saj je po njenem bruhati bolje kot stradati, ker lahko je\xc5\xa1 kar ho\xc4\x8de\xc5\xa1. Ur\xc5\xa1a sicer posku\xc5\xa1a bruhati, a jo preve\xc4\x8d iz\xc4\x8drpa, zato ostane pri svojem stradanju._NEWLINE_\xc5\xbdana mora kmalu zaradi bulimije v bolni\xc5\xa1nico, vendar kljub temu ne namerava nehati s huj\xc5\xa1anjem. Postane tako slabotna, da je tudi naprave ne morejo ohraniti pri \xc5\xbeivljenju. Ur\xc5\xa1a je na \xc5\xbdano gledala kot na sestro, saj sta se ukvarjali s podobnimi problemi, bili sta v isti situaciji. Mislim, da Ur\xc5\xa1a ob \xc5\xbdanini smrti ni bila preve\xc4\x8d presene\xc4\x8dena, saj je vedela, da ji ni ve\xc4\x8d pomo\xc4\x8di._NEWLINE_\xc5\xbdana pa je Ur\xc5\xa1i priporo\xc4\x8dila obisk pri doktorju Poni\xc5\xbeu. Ur\xc5\xa1a gre res k njemu in opravi nekaj terapij. Ko pa prosi mamo, naj gre z njo k terapiji, kot ji je predlagal dr. Poni\xc5\xbe, ji mama prepove nadaljnje obiske. Dr. Poni\xc5\xbe ji je sicer predpisal redilno dieto, a se je Ur\xc5\xa1a ne dr\xc5\xbei._NEWLINE_Ur\xc5\xa1i sku\xc5\xa1a vseskozi stati ob strani njena najbolj\xc5\xa1a prijateljica Karin, vendar jo Ur\xc5\xa1a odriva od sebe. Do Karin je nesramna, saj je Karin nekoliko mo\xc4\x8dnej\xc5\xa1a. Tudi so\xc5\xa1olec Mark, ki je zaljubljen vanjo, sku\xc5\xa1a Ur\xc5\xa1i pomagati, a mu ne zaupa preve\xc4\x8d in o svojih \xc4\x8dustvih do njega ni prepri\xc4\x8dana._NEWLINE_Pomembno vlogo v Ur\xc5\xa1inem \xc5\xbeivljenju igra tudi njena babica. Le ob njej se Ur\xc5\xa1a po\xc4\x8duti varno, le njej lahko re\xc4\x8de mama. Ur\xc5\xa1in odnos do o\xc4\x8deta pa je bolj zapleten. O\xc4\x8de se z njo sploh ne ukvarja, saj se vedno posve\xc4\x8da le pisateljskemu poklicu. Ur\xc5\xa1a ga zato pogre\xc5\xa1a, \xc5\xbeeli si njegove pozornosti in pohvale. In ker tega ne dobiva, ima ob\xc4\x8dutek, da mora biti zmagovalka na vseh podro\xc4\x8djih, da bi se po\xc4\x8dutila sprejeto._NEWLINE_V knjigi vseskozi spremljamo Ur\xc5\xa1ino prevzetost s hrano ter vitkostjo._NEWLINE_Dunjo ves \xc4\x8das skrbi, kako se bo Ur\xc5\xa1a odrezala na tekmovanju za Miss Bambi v Milanu, a na koncu je Ur\xc5\xa1a preve\xc4\x8d slabotna, da bi se tekmovanja sploh udele\xc5\xbeila. Namesto v Milanu pristane v bolni\xc5\xa1nici, saj se je med poukom onesvestila. V bolni\xc5\xa1nico jo spremlja Karin, ki sproti dopolnjuje Ur\xc5\xa1ine zapiske za nate\xc4\x8daj. Karin tudi spremeni naslov zapiskov iz BAJSA v DEBELU\xc5\xa0KA, saj ji to predlaga njuna razredni\xc4\x8darka. Karin je prebrala Ur\xc5\xa1ine zapiske ter se ob tem zelo u\xc5\xbealostila, saj je Ur\xc5\xa1a pisala zelo nesramne pripombe \xc4\x8dez Karinin videz. Karin potrpe\xc5\xbeljivo \xc4\x8daka v Klini\xc4\x8dnem centru na novice o Ur\xc5\xa1i, kljub temu, da ji je bila Ur\xc5\xa1a tako slaba prijateljica. Sporo\xc4\x8dijo ji, da se je Ur\xc5\xa1i ustavilo srce, a se ji je stanje normaliziralo. Ko jo Karin spet obi\xc5\xa1\xc4\x8de, jo Ur\xc5\xa1a obto\xc5\xbei, da ji je uni\xc4\x8dila \xc5\xbeivljenje. Skoraj je umrla, a je kljub temu ostala nesramna._NEWLINE_Na koncu spet pi\xc5\xa1e Ur\xc5\xa1a. Za svoje ravnanje ne krivi nikogar, a v bistvu vse. Vsak je pripomogel svoj del\xc4\x8dek. \xc4\x8cisto na koncu pravi: "Lahko me re\xc5\xa1ujejo pred mojim lastnim \xc5\xbeivljenjem, kolikor ho\xc4\x8dejo. Vendar ni\xc4\x8d ne pomaga. En zdrs. In potem bom znova poskusila. Enkrat mi bo \xc5\xbee uspelo."_NEWLINE_Iz knjige izvemo \xc5\xa1e, da je Ur\xc5\xa1ina zgodba zmagala na nate\xc4\x8daju. Prav tako je njena razredni\xc4\x8darka dodala stran, na kateri pove, da se ji je Ur\xc5\xa1a izpovedala.\n_START_SECTION_\nOsebe\n_START_PARAGRAPH_\nUr\xc5\xa1a, Dunja, Alfred, \xc5\xbdana, Karin, Ana, Ur\xc5\xa1ina babica, Mark, razredni\xc4\x8darka \'Ho\xc4\x8devarca\'\n_START_SECTION_\nZbirka\n_START_PARAGRAPH_\nOriginalni roman Debelu\xc5\xa1ka ni iz\xc5\xa1el v zbirki, ampak stoji kot samostojen roman. \xc5\xa0ele po devetih letih(torej leta 2008) so ga zaradi svoje tematike nadgradili z didakti\xc4\x8dnim gradivom ter kot takega vklju\xc4\x8dili v zbirko doma\xc4\x8dega branja Knjiga pred nosom.\n_START_SECTION_\nNagrade\n_START_PARAGRAPH_\nAvtorica, Janja Vidmar, je za roman Debelu\xc5\xa1ka prejela nagrado Moja najljub\xc5\xa1a knjiga, saj je po izboru bralcev, leta 2000, ta roman zasedel 2. mesto.'